PRILOGA

OPERATIVNA PRAVILA IZBIRNE KOMISIJE

I. Naloga

Izbirna komisija sestavi ožji seznam kvalificiranih kandidatov za mesto evropskega glavnega tožilca v skladu s členom 14(3) Uredbe (EU) 2017/1939 (1), preden Evropski parlament in Svet imenujeta evropskega glavnega tožilca. Pripravi tudi utemeljeno mnenje glede usposobljenosti kandidatov, predlaganih za mesto evropskega tožilca, v skladu s členom 16(2) Uredbe (EU) 2017/1939. Po prejemu navedenega mnenja Svet imenuje evropskega tožilca.

II. Sestava in mandat

Izbirno komisijo sestavlja 12 oseb, ki so ob imenovanju nekdanji člani Sodišča in Računskega sodišča, nekdanji nacionalni člani Eurojusta, člani nacionalnih vrhovnih sodišč, vrhovni tožilci ali priznani pravniki. Vsi člani ob imenovanju izpolnjujejo vsaj eno od navedenih meril.

Člane izbirne komisije imenuje Svet na predlog Komisije za obdobje štirih let. Eno od izbranih oseb predlaga Evropski parlament. Oseba, ki nadomesti člana pred iztekom tega obdobja, je imenovana za preostanek njegovega mandata po istem postopku, in to čim prej po prenehanju članstva njenega predhodnika. Mandat članov izbirne komisije se lahko enkrat podaljša.

III. Predsedujoči in sekretariat

Izbirni komisiji predseduje eden od članov, ki ga za ta namen z večino glasov izvolijo člani izbirne komisije. Komisija opravlja naloge sekretariata izbirne komisije. Sekretariat izbirni komisiji zagotavlja administrativno podporo pri njenem delu, vključno s prevajanjem dokumentov. Sekretariat tudi pošlje ožji seznam kvalificiranih kandidatov za mesto evropskega glavnega tožilca Evropskemu parlamentu in Svetu oziroma utemeljena mnenja o usposobljenosti kandidatov za opravljanje nalog evropskih tožilcev Svetu.

IV. Razprave in sprejemanje odločitev ter sklepčnost

Razprave in sprejemanje odločitev izbirne komisije so zaupni ter potekajo brez navzočnosti javnosti. Zasedanja izbirne komisije so sklepčna samo, če je prisotnih najmanj devet njenih članov.

Odločitve izbirne komisije se sprejemajo soglasno. Če pa eden od članov zahteva glasovanje, se odločitev sprejme z navadno večino navzočih članov. Pri neodločenem izidu glasovanja ima predsednik odločilni glas. Ista pravila se uporabljajo tudi za določitev jezikovne ureditve v skladu s pravilom X.

V. Predložitev izbirni komisiji in zahteve po dodatnih informacijah

Sekretariat vsem članom izbirne komisije pošlje prijave za mesto evropskega glavnega tožilca takoj po njihovem prejetju. Isto velja za prijave za kandidate za mesta evropskih tožilcev, vključno s spremljajočimi dokumenti, ki jih predložijo države članice.

Izbirna komisija lahko od kandidatov zahteva predložitev dodatnih informacij ali drugega gradiva, ki ga izbirna komisija šteje za potrebno za svoje razprave in sprejemanje odločitev, v primeru imenovanj za mesto evropskega tožilca pa lahko izbirna komisija zahteva predložitev takšnih informacij in gradiva od vlade države članice, ki je kandidata predlagala.

VI. Pregled prijav in razgovori

1. Postopek za imenovanje evropskega glavnega tožilca

Po prejemu prijav kandidatov izbirna komisija pregleda prijave glede na zahteve iz člena 14(2) Uredbe (EU) 2017/1939, kot so dopolnjene v objavi prostega delovnega mesta. Kandidati, ki ne izpolnjujejo zahtev, bodo izključeni iz naslednjih faz postopka. Izbirna komisija bo kandidate, ki izpolnjujejo zahteve, razvrstila glede na njihove kvalifikacije in izkušnje, in sicer na podlagi dokumentacije in informacij iz prijave ali predloženih na zahtevo v skladu s pravilom V. Izbirna komisija bo opravila razgovore z dovolj velikim številom najvišje uvrščenih kandidatov, da bo lahko sestavila ožji seznam iz pravila VII(1). Razgovori se opravijo osebno.

Kandidati, ki ne izpolnjujejo zahtev ali ki jih izbirna komisija ne povabi na razgovor, se obvestijo o razlogih za to. Kandidat se lahko na to odločitev odzove in navede razloge svojega nestrinjanja z oceno izbirne komisije. Izbirna komisija bo nato znova ocenila prijavo kandidata in mu svojo ugotovitev sporočila v pisni obliki. Kandidati, ki so izključeni iz izbirnega postopka, lahko predložijo pritožbo v smislu člena 90(2) kadrovskih predpisov za uradnike iz Uredbe Sveta (EGS, Euratom, ESPJ) št. 259/68 (2) (v nadaljnjem besedilu: kadrovski predpisi) Sveta.

2. Postopek za imenovanje evropskih tožilcev

Po prejemu predlaganih imenovanj jih izbirna komisija pregleda glede na zahteve iz člena 16(1) Uredbe (EU) 2017/1939. Izbirna komisija opravi razgovore s predlaganimi kandidati. Razgovori se opravijo osebno.

V primeru, da predlagani kandidat umakne svojo kandidaturo še pred razgovorom, izbirna komisija prek svojega sekretariata zahteva, da zadevna država članica predlaga novega kandidata.

VII. Ugotovitve in obrazložitev

1. Evropski glavni tožilec

Izbirna komisija na podlagi ugotovitev pregleda prijav in razgovorov sestavi ožji seznam treh do petih kandidatov ter ga predloži Evropskemu parlamentu in Svetu. Izbiro kandidatov na ožjem seznamu obrazloži. Kandidati, ki niso uvrščeni na ožji seznam, se obvestijo o razlogih za to.

Izbirna komisija razvrsti kandidate v skladu z njihovimi kvalifikacijami in izkušnjami. V razvrstitvi izbirna komisija navede prednostni vrstni red kandidatov, ki pa za Evropski parlament in Svet ni zavezujoč. Kandidati, ki niso vključeni na ožji seznam kvalificiranih kandidatov, ki ga sestavi izbirna komisija, lahko Svetu predložijo pritožbo v smislu člena 90(2) kadrovskih predpisov.

2. Evropski tožilci

Izbirna komisija na podlagi ugotovitev pregleda prijav in razgovorov oblikuje mnenje o usposobljenosti kandidatov za izpolnjevanje nalog evropskega tožilca in izrecno navede, ali posamezen kandidat izpolnjuje pogoje iz člena 16(1) Uredbe (EU) 2017/1939 ali ne. Izbirna komisija svoje mnenje obrazloži.

Če predlagani kandidati ne izpolnjujejo pogojev iz člena 16(1) Uredbe (EU) 2017/1939, izbirna komisija prek svojega sekretariata od zadevne države članice zahteva, da predlaga ustrezno število novih kandidatov.

Izbirna komisija razvrsti kandidate v skladu z njihovimi kvalifikacijami in izkušnjami. V razvrstitvi izbirna komisija navede prednostni vrstni red kandidatov, ki pa za Svet ni zavezujoč.

VIII. Finančne določbe

Člani izbirne komisije, ki morajo za opravljanje svojih nalog odpotovati iz svojega kraja prebivališča, imajo pravico do povračila potnih stroškov in nadomestila v skladu s členom 9 Uredbe Sveta (EU) 2016/300 (3).

Nastale izdatke krije Svet.

IX. Osebni podatki

Za obdelavo osebnih podatkov v okviru dela izbirne komisije je odgovorna Komisija v skladu z Uredbo (ES) št. 45/2001 Evropskega parlamenta in Sveta (4). Pravila glede varnosti informacij, ki se obdelujejo v okviru dela izbirne komisije, in dostopa do njih, so tista pravila, ki se uporabljajo za Komisijo.

X. Jezikovna ureditev

Izbirna komisija na predlog predsednika določi delovni jezik ali delovne jezike izbirne komisije glede na skupne jezike, ki jih govorijo njeni člani.

(1) Uredba Sveta (EU) 2017/1939 z dne 12. oktobra 2017 o izvajanju okrepljenega sodelovanja v zvezi z ustanovitvijo Evropskega javnega tožilstva (EJT) (UL L 283, 31.10.2017, str. 1).

(2) Uredba Sveta (EGS, Euratom, ESPJ) št. 259/68 z dne 29. februarja 1968 o določitvi Kadrovskih predpisov za uradnike in Pogojev za zaposlitev drugih uslužbencev Evropskih skupnosti ter o uvedbi posebnih ukrepov, ki se začasno uporabljajo za uradnike Komisije (UL L 56, 4.3.1968, str. 1).

(3) Uredba Sveta (EU) 2016/300 z dne 29. februarja 2016 o določitvi prejemkov nosilcev visokih javnih funkcij EU (UL L 58, 4.3.2016, str. 1).

(4) Uredba (ES) št. 45/2001 Evropskega parlamenta in Sveta z dne 18. decembra 2000 o varstvu posameznikov pri obdelavi osebnih podatkov v institucijah in organih Skupnosti in o prostem pretoku takih podatkov (UL L 8, 12.1.2001, str. 1).